Timbroù Surinam

Un drevadenn nederlandat eo bet ar vro amerikan anvet Surinam, bet anavezet gwechall dindan anv Gwiana an Izelvroioù. Deuet e oa da vout un tiriad emren e miz Kerzu 1954 hag ur republik dizalc’h e miz Du 1975.
E 1873 e voe embannet an timbroù kentañ. Kinnig a raent poltred Willem III an Izelvroioù, gant prizioù-talvoud ha livioù disheñvel. Nebeut-tre a dimbroù a voe embannet goude : penn ar rouanez  Wilhelmina yaouank (rummad 1893) pe en en oad gour (rummadoù 1904-08 ha 1913-15) a ya d’ober an darn vrasañ eus oute.

Dav eo gortoz ar bloavezh 1927 ha da heul evit gwelet timbroù liesseurt, timbroù madelezhus alies : evit mad ar Groaz Wer (a sikoure reuzidi an drastadennoù naturel en Izelvroioù), evit ar re yaouank, evit lidañ deiz-ha-bloaz misionoù Breudeur Moravia…

E 1945 e teuas er-maez ur rummad timbroù levezonet gant ar rummadoù a gaver en trevadennoù saoz ha gall en amzer-se : gweledvaoù sioul ha hoalus, tud ar vro dizanv, pinvidigezh ar vro (mengleuzioù, korzioù sukr…) ha poltred ar rouanez er c’horn.

E 1953 e voe dreistmoullet an timbroù savet e 1948 war patrom re an Izelvroioù (dremm ar rouanez Juliana) gant ar gerioù STORMRAMP NEDERLAND 1953 (Barrad-avel dismantrus) hag ur priz uhelaet.


E 1954 e tapas Surinam ur statud “Dominion” e-ser Rouantelezh an Izelvroioù. Tro 320 timbr a voe embannet etre ar bloaz-se ha 1975, pa zeuas Surinam da vezañ ur stad dizalc’h.

Merket e voe an taol-dispac’h a c’hoarvezas e 1980 hag a voe heuliet gant diktatouriezh ar soudarded gant un timbr a enoras deiz-ha-bloaz an Nevezerezh Broadel. E 1984 e voe lakaet e gwerzh un timbr evit brudañ Kampionad soudardel etrebroadel ar basket-ball…

Liesseurt e oa danvez an timbroù avat : gizioù ar vro, an natur, tudennoù brudet ar bed (Nicéphore Niépce, Martin Luther, timbroù madelezus evit ar re yaouank… 15 timbr warno panelloù-hent a voe lakaet e gwerzh evit brudañ an tremenerezh-hent !

Adal ar bloazioù 2000 e krog ar velestradurezh da embann un niver bras-spontus a dimbroù evit o lakaat war marc’had etrebroadel an dastumerien. 80 timbr a voe embannet e 2007 da skwer, gouestlet d’ar marmouzed, balafenned, pesked, evned, raneged…

Liamm diavaez
  Melestradurezh ar Postoù e Surinam

Pennadoù kar
 Timbroù Gwiana c'hall
 Timbroù Gwiana Breizh-Veur

Surinam
Rummad:Surinam